Egyptaland hefur að geyma marga leyndardóma úr fortíðinni . Í þessari ferð er flogið til Kaíró í Egyptalandi og eftir að hafa skoðað borgina og heimsótt Egypska safnið er flogið áfram til Lúxor . Þar er farið um borð í fljótaskip og siglt næstu daga eftir fljótinu Níl . Á hverjum degi er farið í skoðunarferðir út frá skipinu og eru þær ekki af verri endanum . Þar má nefna Konungadalinn með öllum þeim fornminjum sem þar hafa fundist , Hórusarhofið , hof Hatsepsutar , Abu Simbel hofin , Kom Ombo , Kitchener eyju , Philae hofið og margt fleira . Siglt er aftur til Lúxor og eftir að hafa skoðað það markverðasta þar , eins og Lúxor og Karnak hofin , gefst tími til að slappa af , kynnast lífinu í borginni og fara á ljósasýningu við Karnak hofin áður en flogið er aftur til Kaíró . Þaðan verður haldið til hafnarborgarinnar Alexandríu sem dregur nafn sitt af Alexander mikla . Þar verða merkustu staðir borgarinnar skoðaðir , katakomburnar , rómverska hringleikahúsið , sögufræga bókasafnið , Pompey súluna og Quait virkið , áður en haldið er aftur til Kaíró . Við munum að sjálfsögðu skoða pýramídana við Giza ásamt Sfinxinum og fara á hinn fræga El Kahlili markað áður en haldið verður heim á leið .